Tšehhi president Miloš Zeman toimetati pühapäeval Praha sõjaväehaiglasse, ta on intensiivravi osakonnas, teatas tema arst.
"Praegu on patsient hospitaliseeritud Praha sõjaväeakadeemia haigla intensiivravi osakonnas," ütles Zemani arst Miroslav Zavoral ajakirjanikele, lisades, et praegu ei saa ta diagnoosi avaldada.
Tšehhis on levinud kuuldused presidendi põdurast tervisest.
Reedel ja laupäeval peeti Tšehhis üldvalimised ning pühapäeva hommikul teatati, et valimistel napi kaotuse saanud peaminister Andrej Babiš kohtus riigipeaga tema residentsis Prahast väljas.
Tšehhis juhib president pärast valimisi valitsuse moodustamist, suheldes erakondade juhtidega, et leida töötavat koalitsiooni, märkis Reuters. President saab nimetada ametisse peaministri, kes peab ametisse valima ministrid. Valitsuse peab heaks kiitma parlament.
Toimetaja: Marko Tooming
Allikas: AFP-BNS, Reuters